text: Sønderjyske forbereder sig på topholdsbesøg
  21 marts 2014 kl. 15.48
  Fodboldklubben Sønderjyske ligger på 12. pladsen i Superligaen med 20 point efter topklubben AaB, som kommer på besøg i Haderslev. Alligevel tror klubbens træner på et godt resultat.
  
  To tredjedele af Superligaen er spillet, og hvis Sønderjyske fortsætter som hidtil, må Haderslev indstille sig på at miste titlen som superligaklub. På søndag får klubben chancen for at kravle over nedrykningsstregen mod AaB, der ikke har tabt deres seneste fem kampe.
  - Vi er selvfølgelig bevidst om, at AaB er et rigtig formstærkt hold, så vi forventer en svær opgave. Vi har dog stadig en stor tro på egne evner og tror, vi kan få et godt resultat på søndag, siger klubbens cheftræner, Lars Søndergaard, til TV SYD.
  Klubbens træner føler, at klubben er på rette vej. I deres seneste kamp spillede de 0-0 mod FCK i Haderslev. Kampen mod AaB spilles på søndag klokken 14. Kampen vises på Kanal 8.
  Se stillingen i Superligaen på bold.dk her
  